ประธานกลต.-สุพจน์ลาออก
ลือตั้งทีมสอบเอ็มดีเอสเอ็มอีแบงก์ บอร์ดรัฐวิสาหกิจผวาซ้ำกรุงไทย
30 ส.ค. 2558

ลือตั้งทีมสอบเอ็มดีเอสเอ็มอีแบงก์ บอร์ดรัฐวิสาหกิจผวาซ้ำกรุงไทย
“สุพจน์” ไขก๊อกเอสเอ็มอีแบงก์ อ้างสุขภาพทรุด ประธาน ก.ล.ต.ลาออก คาดเปลี่ยนขั้ว
รายงานข่าวจากธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า นายสุพจน์ อาวาส กรรมการผู้จัดการเอสเอ็มอีแบงก์ ได้ยื่นใบลาออกจากตำแหน่ง โดยให้เหตุผลว่ามีปัญหาด้านสุขภาพมาตั้งแต่เดือน มิ.ย. และอาการทรุดลง ครอบครัวขอให้หยุดพักรักษาตัว โดยการลาออกของนายสุพจน์จะมีผลตั้งแต่วันที่ 30 ก.ย. และได้ขอลาพักรักษาตัวตั้งแต่วันที่ 31 ส.ค. 2558 
ทั้งนี้ คณะกรรมการธนาคาร (บอร์ด) มีมติแต่งตั้งให้ นางอินทิรา โภคปุณยารักษ์ รองกรรมการผู้จัดการ ขึ้นดำรงตำแหน่งรักษาการกรรมการผู้จัดการ เอสเอ็มอีแบงก์ แทน โดยมีผลตั้งแต่วันที่ 31 ส.ค. 2558 เป็นต้นไป
สาเหตุของการลาออกของนายสุพจน์ แหล่งข่าวจากกระทรวงการคลังเปิดเผยว่า คณะกรรมการเอสเอ็มอีแบงก์อยู่ระหว่างการตัดสินใจตั้งคณะกรรมการสอบข้อเท็จจริงการ บริหารงานของนายสุพจน์ เช่น เรื่องการใช้เงินธนาคารไปจ่ายเป็นเงินเดือนให้ที่ปรึกษา ซึ่งที่ผ่านมาบอร์ดตัดสินใจยกเลิกที่ปรึกษาดังกล่าวแล้ว เนื่องจากไม่ได้เข้ามาช่วยงานธนาคาร ประกอบกับการเปลี่ยนตัวหัวหน้าทีมเศรษฐกิจ และการเปลี่ยน รมว.คลัง เป็นนายอภิศักดิ์ ตันติวรวงศ์ ซึ่งจะมีผลต่อการกำกับนโยบายของเอสเอ็มอีแบงก์ด้วย
ด้านสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า นายอัชพร จารุจินดา ประธานกรรมการ ก.ล.ต. ได้ขอลาออกจากตำแหน่งแล้ว โดยไม่ให้เหตุผล แต่คาดว่าน่าจะเกิดจากการเปลี่ยนตัวหัวหน้าทีมและ ครม.เศรษฐกิจ ซึ่งนายอัชพร ได้รับการแต่งตั้งเป็นประธาน ก.ล.ต.โดย ครม.ยิ่งลักษณ์ ชินวัตร ตามคำแนะนำของ รมว.คลัง นายกิตติรัตน์ ณ ระนอง ในปี 2556
นอกจากนั้น นายอัชพรยังได้รับการแต่งตั้งเป็นกรรมการอีกหลายสถาบัน อาทิ ธนาคารแห่งประเทศไทย (ธปท.) และปัจจุบันดำรงตำแหน่งเลขาธิการคณะกรรมการกฤษฎีกา กรรมการนโยบายสถาบันการเงิน ธปท. กรรมการบริษัท ปตท.สำรวจและผลิตปิโตรเลียม หรือ ปตท.สผ.
แหล่งข่าวจากกรรมการรัฐวิสาหกิจ เปิดเผยว่า จะตัดสินใจลาออกจากทุกตำแหน่งในเร็วๆ นี้ หลังจากเห็นกรณีตัวอย่างธนาคารกรุงไทย เพราะไม่แน่ใจว่าการเข้าร่วมประชุมที่ผ่านมาหรือการตัดสินใจเรื่องใดๆ จะถูกหยิบยกขึ้นมาเป็นประเด็นทางกฎหมายหรือไม่